שו"ת רשב"ץ (תשב"ץ)/חלק ג/רפב
ענין רפב:

ולהזכיר ר"ח בברכ' הפטרה הרי"ף ז"ל כתב כן בפ' במה מדליקין וכתב רבי' יונה ז"ל בהלכות חנוכה שחיבר דאף לדבריו דוקא כשמזכיר של שבת ביום המנוח וביום ראש החדש אבל לא שיחתום מקדש השבת וישראל וראשי חדשים דלא עדיפא מתפלת היום ואף בזה לא הודו רבותינו הצרפתים ז"ל אלא כמו שנהגו ואין לזוז.
אבל בהפטרת מנחה של יום הכפורים כשחל בשבת מזכיר ביום המנוח הזה וביום הכפורים הזה וכן הוא בגמ' (שבת כ"ד ע"ש) וחותם בשבת ויום הכפורים כמו בשחרית: